פרנץ ליסט

[[האקדמיה למוזיקה ע"ש פרנץ ליסט בבודפשט, הונגריה]]
פרנץ ליסט (1847)
פֶרֶנץ ליסט (בגרמנית: Franz Liszt, בהונגרית: Liszt Ferenc; 22 באוקטובר 1811 – 31 ביולי 1886) היה מלחין ופסנתרן הונגרי ממוצא גרמני.

== ביוגרפיה ==
ליסט נולד בעיירה ההונגרית דוֹבּוֹריָאן (Doborján; כיום רַיידינג שבאוסטריה) למשפחה דוברת גרמנית. את ראשית חינוכו המוזיקלי קיבל מאביו ששימש כפקיד בחצרו של הנסיך מיקלוש (ניקולאוס) השני לבית אסטרהאזי. בגיל 8 כבר הלחין את יצירותיו הראשונות ובגיל 10 עבר לווינה ללמוד שם פסנתר אצל קארל צ'רני, תלמידו של בטהובן. ליסט למד קומפוזיציה אצל סאליירי שהיה בשעתו גם מורה של שוברט. בגיל 11 ניגן לראשונה בקונצרט בווינה והקהל יצא מגדרו מרוב התלהבות. בנסיעותיו לפריז וללונדון זכה להצלחה מרובה כפסנתרן, ובגיל 38 השתקע בוויימאר כמנהל המוזיקלי של חצר הנסיך. אחרי עשר שנים בערך עבר ליסט לרומא, אך המשיך בפעילות מוזיקלית בוויימאר ובבודפשט. בכל שנות חייו היה מושפע מן הדת הקתולית (הוא נכנס למנזר ב-1863 והוסמך ככומר מן הדרגה הנמוכה ב-1865), ויצירותיו המאוחרות משקפות את רוח הדת ששרתה עליו תמיד.

== שנות הנדודים ==
פרנץ ליסט
וורשה]]
ב-1823 עזב ליסט את וינה ועבר לפריז, שבה למד הלחנה. ב-20 באפריל 1832 היה שם בקונצרט של הכנר הווירטואוז פגניני. הרושם שהותיר עליו הכנר היה בל יימחה, ובעקבותיו שאף ליסט להפוך לפסנתרן הטוב באירופה. פעמים רבות הסתגר בחדרו והתאמן במשך שעות בנגינה. עד מהרה כתב יצירה קטנה שהשתמשה בתוכן תמטי זהה לזה שהיה כלול ב-Études d'exécution transcendante d'après Paganini. יצירה נוספת שהולחנה בתקופה זו הם 12 האטיודים הגדולים.

== יצירתו המוזיקלית ==
ליסט הוא יוצרה של הפואמה הסימפונית. סוגה זו, ללא צורה מוגדרת מראש, היא מעין שיא לתקופת הרומנטיקה, שבה מועדפים רגשותיו של היחיד על הצורה המקובלת. ליסט חיבר יצירות ארוכות ורבות דמיון. כפסנתרן הוא נחשב לאחד מהווירטואוזים הגדולים ביותר שידע העולם. ליסט כתב כ-1,300 יצירות; 400 מהן מקוריות, והשאר עיבודים מיצירותיהם של אמנים אחרים, בעיקר לפסנתר. הוא אומנם השפיע על פסנתרנים וירטואוזים ועל מלחינים שונים אך יצירותיו המקוריות לא זכו עד לתקופה האחרונה בהכרה הראויה להן.

== ברליוז אל מול שופן ==
בכל חייו נראה שליסט לא הגיע להשלמה המוזיקלית לה ייחל. נראה שהגרנדיוזיות שביצירתו נבעה מברליוז אולם גם צד המופנם שלו מתגלה בהשפעת שופן. יצירותיו ארוכות מאוד ובעלות הברקות טכניות קשות. המלחינים שופן, שומאן וברהמס היו מהמתנגדים הבולטים לליסט ולחבורת המוזיקאים שאסף סביבו (שכללה גם את וגנר) . שומאן נשמע אומר ש"עולמו של ליסט הוא לא עולמי". שופן כינה אותו "מלחין מכורכם המהלך על קביים" ואמר עליו שהוא "תוקע פורטיסימו ופיאניסימו בשופרות של יריחו" ואילו ברהמס נרדם כאשר ליסט ניגן את הסונאטה בסי מינור.

מאוחר יותר, דווקא נוצרה חברות בין ליסט לבין שופן , למרות הביקורת של האחרון על ליסט ולמרות דבריו שהוא (ליסט) מקדם הטכניקה הווירטואוזית של הפסנתר אך כמלחין הוא "תחבולן מוכשר". קשר זה השפיע רבות על כתיבתו וסגנונו המוזיקלית של ליסט, שהעריץ את שופן והאמין שהוא גאון שאין שני לו, ואף כתב את הספר "חייו של שופן".

== המסע בנסיכות מולדובה ==
ב-1847 ערך המלחין פרנץ ליסט מסע בנסיכות מולדובה והתעניין במוזיקה המקומית. ערב אחד, בהיותו בביתו של הבויאר אלקו באלס, יחד עם בויארים נוספים, כולל וסילה אלכסנדרי, הזמין באלס את הטאראף של בארבו לאוטארו, כדי שליסט יוכל להתרשם מהמוזיקה שלהם. לאחר שלאוטארו ולהקתו ניגנו מיני מוזיקה צוענית, הודה לו ליסט והחליט להשמיע לו גם את המוזיקה שלו וניגן במקום מרש הונגרי ואימפרוביזציה שלו. לאוטארו הודה לו בתורו וביקש רשות ממנו לנגן בעצמו את מה שניגן ליסט. ליסט הסכים ולאוטארו ניגן את המוזיקה שלו תוך חזרה מדויקת, להפתעתו של ליסט. אירוע זה זכה לפרסום בכתב העת הצרפתי La vie Parisienne, במספר 48 מיום 28 בנובמבר 1874.

בהשפעת המוזיקה ששמע חיבר ליסט יצירה בשם "רפסודיה הונגרית", שנמצאה על ידי בלה בארטוק במוזיאון על שם ליסט.

== יצירות מפורסמות ==
* קונצ'רטו מס' 1 לפסנתר ולתזמורת במי-במול מז'ור
* קונצ'רטו מס' 2 לפסנתר ולתזמורת בלה מז'ור
* סונטה לפסנתר בסי מינור
* סימפוניית "פאוסט"
* סימפוניית "דנטה"
* 13 פואמות סימפוניות
* פנטזיה על נושאים עממיים הונגריים, לפסנתר ולתזמורת
* מחול-המוות (Totentanz), פרפרזה על "Dies irae", לפסנתר ולתזמורת
* 12 אטיודים ברמת ביצוע עילאית (Études d'exécution transcendante), לפסנתר
* שנות העלייה-לרגל (Années de Pèlerinage), לפסנתר
* הרמוניות פואטיות ודתיות (Harmonies Poétiques et Réligieuses), לפסנתר
* 19 רפסודיות הונגריות, לפסנתר
* רפסודיה ספרדית
* עיבוד לפסנתר ל-9 הסימפוניות של בטהובן
* עיבוד לפסנתר לסימפוניה הפנטסטית של ברליוז
* עיבוד לפסנתר ליצירתו של פגניני "La Campanella"
* חלומות אהבה (Liebesträume), לפסנתר וסופרן או פסנתר סולו
* 4 קטעי "ואלס מפיסטו" לפסנתר
* 4 "ואלסים נשכחים" (Valses Oubliées), לפסנתר
* "עננים אפורים" (Nuages Gris), לפסנתר
* Bagatelle sans tonalité (זוטה ללא טונאליות), לפסנתר

==בתרבות הפופולרית==
* ג'ולט הרשני, "רפסודיה הונגרית"

== הנצחה ==
הר ליסט באי אלכסנדר שבאנטארקטיקה נקרא על שמו של פרנץ ליסט בנוסף נקרא על שמו נמל התעופה פרנץ ליסט שבבודפשט.

על שמו קיימים שני מבנים ללימודי מוזיקה בעיר ויימאר שבגרמניה.

== לקריאה נוספת ==
<div style="direction: ltr;">
* Demko Miroslav, Franz Liszt compositeur Slovaque, L´Age d´Homme, Suisse, 2003.
* Oliver Hilmes, Franz Liszt: Biography of a Superstar, Yale University Press, 2016. 
* Erika Quinn, Franz Liszt: a Story of Central European Subjectivity, Brill, 2014. 
* Alan Walker, Reflections on Liszt, Cornell University Press, 2011. 
* Dana Gooley, Christopher H. Gibbs (eds.), Franz Liszt and his World, Princeton University Press, 2006. 
* Adrian Williams, Portrait of Liszt: by Himself and his Contemporaries, Clarendon Press, 1990. 
* Alan Walker, Franz Liszt, A.A. Knopf, 1983. 
</div>

== קישורים חיצוניים ==

* [http://www.classicalconnect.com/#/browse/composer/Franz_Liszt אוסף יצירות של ליסט]
* [https://www.youtube.com/watch?v=85Si7s-VZWo רפסודיות הונגריות בביצוע המופת של ג'ורג' ציפרא]
* 
* 
* 
* 
* 
* 

==הערות שוליים==

*
קטגוריה:מלחינים שעל שמם כוכב לכת מינורי
קטגוריה:ילדי פלא במוזיקה קלאסית
קטגוריה:מלחינים הונגרים
קטגוריה:פסנתרנים הונגרים
קטגוריה:מלחיני ליד
קטגוריה:מלחינים מהתקופה הרומנטית
קטגוריה:חברי הבונים החופשיים
קטגוריה:אישים שנכתבו רומנים על-פי חייהם
קטגוריה:מלחיני רקוויאם
קטגוריה:אישים שהונצחו על בולי גרמניה
קטגוריה:הונגרים ממוצא גרמני
קטגוריה:חברי מסדר פרנץ יוזף
קטגוריה:מקבלי אות לגיון הכבוד
קטגוריה:אישים שהונצחו על בולי ברית המועצות
קטגוריה:ילידי 1811
קטגוריה:נפטרים ב-1886